Застаецца тэлебачанне, але тут у свае правы ўступае знакамітае слова "фармат". У свой час "К" ужо даследавала праблемы выхаду на малы экран айчыннай кінапрадукцыі, праўда, у дачыненні да дакументалістыкі. З анімацыяй праблемы, па сутнасці, тыя ж самыя. Працягласць перадач, якія паказваюць па тэлебачанні, павінна быць кратная 13 хвілінам ды мець пэўныя сэнсавыя паўзы для магчымасці ўстаўкі рэкламных ролікаў. Да таго ж, так званая сетка вяшчання плануецца з улікам магчымасці штотыднёвых планамерных паказаў. А ці знойдзецца ў нас столькі кароткаметражнай анімацыі, каб дэманстраваць яе кожны тыдзень у адзін і той жа час, каб яе здолеў пазнаваць і палюбіць шырокі глядач?